Dunavecse Város Önkormányzatának Képviselő-testülete

186-5/2025.

JEGYZŐKÖNYV

Készült a képviselő-testület 2025. március 25-én /15,00-15,40/ megtartott üléséről

Az ülés helye: Városháza ülésterme
Jelen vannak: 

Vörös Sándor polgármester, Kochné Vadászi Borbála alpolgármester, Aranyi János Gábor, Dallos Erika, Dér Gabriella, Molnár Gyula és Sándor Zsombor képviselők (7 fő)
Tanácskozási joggal jelen van:

Nagy Erzsébet jegyző, Gugyella Mariann óvodavezető (Százszorszép Óvoda), dr. Pándi Ottó intézményvezető főorvos (dr. Kolozs Gergely Kistérségi Egészségügyi Központ), Aranyi Ágota intézményvezető (Vikár Béla Könyvtár), Horváth-Gallai Eszter igazgató (Vikár Béla Művelődési Ház) Liptai-Kölesdi Ágnes bölcsődevezető (dr. Kolozs Gergely „Tipegő” Bölcsőde)
Jegyzőkönyvvezető: Marticsné Molnár Szilvia

Vörös Sándor polgármester úr

Tisztelettel köszöntöm a képviselő-testület tagjait. Megállapítom, hogy az ülés határozatképes, így azt megnyitom. A jegyzőkönyvet Dér Gabriella képviselő és Kochné Vadászi Borbála alpolgármester hitelesítik. Javaslom, hogy a meghívóban szereplő napirendi pontokat tárgyalja meg a testület kettő kiegészítéssel: 11. Intézményi átszervezés véleményezése és 12. Versenyképes Járások Program benyújtásához konzorciumi szándéknyilatkozat
Polgármester úr megkérdezi a képviselő-testület tagjaitól, hogy ki ért egyet a napirendi pontokkal és a kiegészítéssel?
A képviselő-testület tagjai 7 igen szavazattal, ellenszavazat nélkül az alábbi határozatot hozták:

74/2025. (III. 25.) Kt. normatív határozata

Napirend elfogadása











H a t á r o z a t     

1.) Jelentés a lejárt határidejű határozatok végrehajtásáról, a tett intézkedésekről, tájékoztató a két ülés közötti jelentősebb eseményekről

2.) Bizottságok beszámolója a 2024. évi tevékenységéről   

3.) Térítési díjakról szóló rendelet módosításához való hozzájárulás
4.) Klíma berendezés felajánlása az iskolának
5.) Javaslat a 2024. évi költségvetési rendelet módosítására

6.) Javaslat az önkormányzat vagyonáról és a vagyongazdálkodás 

                             szabályairól szóló rendelet módosítására

7.) Fogászati ellátással kapcsolatos döntés
8.) HÉSZ-el kapcsolatos döntés

9.) Vecsei Csárda Kft. beadvány

10.) Közlekedési tábla kihelyezésének újbóli megtárgyalása

11.) Intézményi átszervezés véleményezése

12.) Versenyképes Járások Program benyújtásához konzorciumi 

szándéknyilatkozat

A napirendi pontok elfogadása után megkezdődött azok tárgyalása.
1./ Napirend:
     Jelentés a lejárt határidejű határozatok végrehajtásáról, a tett
     intézkedésekről, tájékoztató a két ülés közötti jelentősebb eseményekről

     Előterjesztő: Vörös Sándor polgármester
Vörös Sándor polgármester úr

A lejárt idejű határozatokról a táblázatot mindenki megkapta, a két ülés közötti jelentősebb eseményekről szeretném a testületet tájékoztatni:

-Fajszon voltam Zarándokút Önkormányzati Társulás éves összejövetelén. 
-Arról is tudtok, hogy a Schneider gyárral kapcsolatban voltunk kettő alkalommal is külügyminisztériumban egyeztetni az elkövetkezendő fejlesztési célokat. 
-Járási Hivatalvezető Asszony volt látogatóba nálam, tájékoztatott, hogy az ügysegéd funkció nem megfelelő kihasználtsággal működik, így az ügyfélfogadási ideje változik. Minden hónap második péntekén lesz nálunk az ügysegéd. 

- Dunaújvárosi Alpolgármester volt a vendégem, a beszélgetés tárgya ismerkedés volt, szeretné felvenni a környező településekkel a kapcsolatot. 

-M8-as úttal kapcsolatban voltam egyeztetésen, a mi körzetünknek Szabadszálláson volt egyeztetése, ahol nem tudtam részt venni, de lehetőséget kaptam, hogy Kerekegyházán egyeztetésen vegyek részt. Azt a tájékoztatást kaptuk, hogy a környezetvédelmi engedély után építési engedélyt kell szerezniük májusig. Kétszer két sávos útra fogják benyújtani a terveket, ez 20 méteres szélességet jelent, de már most tudják, hogy nem ez fog megvalósulni, mert aki a koncepciót megkapta 28 méteres koronaszélességet kell kiépítenie. Magyarán beadnak egy tervet, engedélyeztetik, majd újból engedélyeztetik, hogy két leálló sáv hozzá kerüljön. Lesz egy pihenő Dunavecse térségében, de nem dunavecsei területen, hanem Újsoltin. A nyomvonal végleges, itt kapcsolódnék a Főépítészhez, mert ő jelezte, hogy nem kellene végleges nyomvonalat berakni a HÉSZ-be, mert nem kaptunk telepítési tervet. Májustól már nem M8-ként, hanem M200-ként fog futni. Ez egy komoly változtatás lesz, ebben érzem a változtatás szelét. Van egy település a vonalon, aki már jelezte, hogy nem kapott telepítési tervet és már ígéretet kaptak, hogy meg fogja kapni, miután az áttervezés meglesz. A telepítési terv mellé lehet igényelni rendezési terv módosításra összeget. Így lehet a HÉSZ finanszírozásába belefordítani ezt az összeget. Az autópálya üzemmérnökségről már látványtervek is vannak. Az azt építő kereszteződést már egyértelmű körforgó rajzokat mutattak be. A déli kihajtó ebben az időpontban valamikor körforgóvá alakul. Arról is tájékoztatást kaptunk, hogy a közműépítés – főleg az üzemmérnökség miatt – már egy terv alatt szerepel a betonelemgyárnak. Ott már közös tervezés, kivitelezés várható ezzel kapcsolatban. 
- A szociális fejlesztési pályázattal kapcsolatos ünnepélyes aláírás megtörtént. Ez a pályázat Apostag községgel közös, ahogy a kincstártól visszajön, igényelni fogjuk, hogy a korábbi ütemtervhez képest egy évet csúsztassuk, mivel hivatalosan szeptember 1-én kellett volna indulnia a pályázatnak.
-Egyeztetésünk volt a járási fejlesztési programmal kapcsolatosan. Annyit tudunk, hogy április 9-ig projektjavaslatokat kell benyújtani. A projektjavaslatok dupla összegre kell, hogy szóljanak, tehát, ha 250 milliós keret van a járásban, akkor 500 millióra kell beadni a projektjavaslatot. Azt a projektjavaslatot fogadtuk el a járási településekkel, hogy az első projektjavaslat 100 %-ban utakra vonatkozik. Esetünkben egyszerű a helyzet, mert van elkészült anyagunk, ami tartaléklistás volt a múlt évben. A maradék támogatásra négy terület lett meghatározva: közbiztonság (kamerarendszer, tűzoltószertárak felújítása, trafiboxok kihelyezése) egészségügy (fogászati szék), kultúra (elsősorban olyan célterületek fejlesztése, amely nemcsak helyből, hanem máshonnan is vonz látogatót), napelem és energetika. Maga a lebonyolítás és a vizsgálat elválik az önkormányzattól és a kormányhivatal fogja végezni. A főispán úr által megjelölt személyek foglalkoznak vele. Beadjuk az ötletbörzét és júniusig fogunk választ kapni, hogy melyek azok a projektelemek, amik kidolgozhatók. Május-júniusi időpont lesz az, amikor tényleges pályázatot be kell nyújtani. A pályázatoknál ősszel lesz döntés. Az a javaslat született, hogy a járásban a három legkisebb település 12-12-12 millió forint keretösszeget kapjon – Kunpeszér, Kunadacs és Dunaegyháza. A maradék összeg a többi település lakóinak számával lesz elosztva és beszorozva az adott település lakóinak számával. Igy lakosságszám arányosan lesz elosztva a hat település között. Nagyságrendben 33 millió forint összeget nyújthatunk be pályázaton. Azt gondolom, hogy először az útra beadjuk, mert azt megbeszéltük, hogy út mindenkinek szerepel teljes összegben. Javaslom, hogy az utolsó napirendben hozzunk döntést a Versenyképes Járások Program benyújtásáról. Utána beadjuk a fogászati széket, és a napelem vagy energetikai részt. Aki az idei évben az előzőhöz képest – Schneider miatt – több iparűzési adója keletkezik, mint az előző évben, a többlet egy részét – meg lehet igényelni, hogy ne vegyék el. Ennek a folyamatnak a metódusát még nem ismerjük.   
Polgármester úr kérte, hogy a tájékoztatót a testület fogadja el. 

A képviselő-testület tagjai polgármester úr tájékoztatását 7 igen szavazattal, ellenszavazat és határozathozatal nélkül tudomásul vették. 
2./ Napirend:
      Bizottságok beszámolója a 2024. évi tevékenységéről   

      Előterjesztő: Vörös Sándor polgármester

      Előterjesztésért felelős: Marticsné Molnár Szilvia igazgatási ügyintéző
      Témafelelős: Molnár Gyula képviselő
      Tárgyalja: P.Ü.H.V. Bizottság

Vörös Sándor polgármester úr
Felkérem a Bizottság elnökét, hogy ismertesse a bizottság javaslatát. 

Molnár Gyula képviselő, a P.Ü.H.V. Bizottság elnöke

Az előterjesztés tartalmazza a bizottsági feladatokat, valamint az elmúlt évben hány ülést tartott a két bizottság, választások után az egy bizottság és milyen témákat tárgyaltunk. Köszönöm a beszámoló összeállítását.

Vörös Sándor polgármester úr
Megkérdezem a képviselő-testület tagjaitól, hogy ki ért egyet az Egészségügyi, Kulturális, Oktatási és Szociális Bizottság beszámolójának elfogadásával?
A képviselő-testület tagjai 7 igen szavazattal, ellenszavazat nélkül az alábbi határozatot hozták:

75/2025. (III. 25.) Kt.h.

Bizottság beszámolója a 2024. évi

tevékenységéről

(E.K.O.SZ. Bizottság)









   H a t á r o z a t










1./ Dunavecse Város Önkormányzata Képviselő-testülete úgy határoz, hogy az Egészségügyi, Kulturális, Oktatási és Szociális Bizottság 2024. évi tevékenységéről készült beszámolót elfogadja.  

2./ Ezen határozatról értesül:

- Kovács Péter képviselő, az EKOSZ bizottság elnöke
Vörös Sándor polgármester úr

Megkérdezem a képviselő-testület tagjaitól, hogy ki ért egyet a Pénzügyi, Ügyrendi és Városgazdálkodási Bizottság beszámolójának elfogadásával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

76/2025. (III. 25.) Kt.h.

Bizottság beszámolója a 2024. évi

tevékenységéről

(P.Ü.V. Bizottság)




    





H a t á r o z a t

1./ Dunavecse Város Önkormányzata Képviselő-testülete úgy határoz, hogy a Pénzügyi, Ügyrendi és Városgazdálkodási Bizottság 2024. évi tevékenységéről készült beszámolót elfogadja.  

2./ Ezen határozatról értesül:

- Molnár Gyula képviselő, a P.Ü.V. Bizottság elnöke

Vörös Sándor polgármester úr

Megkérdezem a képviselő-testület tagjaitól, hogy ki ért egyet a Pénzügyi, Ügyrendi, Humán és Városgazdálkodási Bizottság beszámolójának elfogadásával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

77/2025. (III. 25.) Kt.h.

Bizottság beszámolója a 2024. évi

tevékenységéről

(P.Ü.H.V. Bizottság)




    





H a t á r o z a t

1./ Dunavecse Város Önkormányzata Képviselő-testülete úgy határoz, hogy a Pénzügyi, Ügyrendi, Humán és Városgazdálkodási Bizottság 2024. évi tevékenységéről készült beszámolót elfogadja.  

2./ Ezen határozatról értesül:

- Molnár Gyula képviselő, a P.Ü.H.V. Bizottság elnöke

3./ Napirend:
     Térítési díjakról szóló rendelet módosításához való hozzájárulás
     Előterjesztésért felelős: Nagy Erzsébet jegyző
     Témafelelős: Molnár Gyula képviselő
     Tárgyalja: P.Ü.H.V. Bizottság

Vörös Sándor polgármester úr

Felkérem a napirend témafelelősét, hogy ismertesse a napirendet.

Molnár Gyula képviselő, a P.Ü.H.V. Bizottság elnöke

Kunszentmiklós Város Önkormányzat Képviselő-testületének a gyermekjóléti és a személyes  gondoskodást nyújtó szociális ellátásokról, azok igénybevételéről, valamint a fizetendő térítési díjakról szóló 25/2017. (VI.16.) önkormányzati rendelet módosítása szükséges. A bizottság javasolja a határozati javaslat elfogadását.

Vörös Sándor polgármester úr
Megkérdezem a bizottság tagjaitól, hogy ki ért egyet a térítési díjakról szóló rendelet módosításához való hozzájárulás, illetve határozat javaslat elfogadásával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

78/2025. (III. 25.) Kt.h.

A gyermekjóléti és a személyes

gondoskodást nyújtó szociális

ellátásokról, azok igénybevételéről,

valamint a fizetendő térítési díjakról szóló

rendeletmódosításhoz hozzájárulás










H a t á r o z a t










       



1./ Dunavecse Város Önkormányzata Képviselő-testülete úgy rendelkezik, hogy Kunszentmiklós Város Önkormányzat Képviselő-testületének a gyermekjóléti és a személyes gondoskodást nyújtó szociális ellátásokról, azok igénybevételéről, valamint a fizetendő térítési díjakról szóló 25/2017. (VI.16.) önkormányzati rendelet módosításához hozzájárul az előterjesztésben foglaltak szerint.

2./ Az előterjesztés a határozat elidegeníthetetlen részét képezi. 

3./ Ezen határozatról értesül:

- Kunszentmiklós Város Önkormányzata 6090 Kunszentmiklós, Kálvin tér 12. (értesül: azonnal)

- KESZI Kunszentmiklós, Felsőszenttamás 8. (értesül: azonnal)

- Nagy Erzsébet jegyző

4.) Napirend

      Klíma berendezés felajánlása az iskolának
      Előterjesztő:  Vörös Sándor polgármester

      Előterjesztésért felelős: Vörös Sándor polgármester
      Témafelelős: Aranyi János Gábor képviselő
      Tárgyalja: P.Ü.H.V. Bizottság

Vörös Sándor polgármester úr

Felkérem a napirend témafelelősét, hogy mondja el a bizottság javaslatát.
Aranyi János Gábor képviselő, a P.Ü.H.V. Bizottság elnökhelyettese
A bizottság megtárgyalta az előterjesztés és javasolja elfogadni a felajánlást a határozati javaslat szerint.
Vörös Sándor polgármester úr
Megkérdezem a képviselő-testület tagjaitól, hogy van-e kérdés a napirendhez?

A képviselő-testület tagjai részéről kérdés nem volt. 

Vörös Sándor polgármester úr

Megkérdezem a képviselő-testület tagjaitól, hogy ki ért egyet a klíma berendezés felajánlásáról szóló határozati javaslat elfogadásával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

79/2025. (III. 25.) Kt.h.

Klíma berendezés felajánlása











H a t á r o z a t

1./ Dunavecse Város Önkormányzata Képviselő-testülete úgy határoz, hogy Prohászka Sándor Olivér részéről felajánlott Polar típusú 3,5 KW split inverteres klíma szettet, melynek értéke: 215 eFt – átvesz. A berendezés a Dunavecsei Petőfi Sándor Általános Iskola tetőtér 11.. tantermébe kerül felszerelésre, melyről a felajánló gondoskodik.

2./ A Képviselő-testület felkéri a gazdálkodási csoportvezetőt, hogy a berendezést az eszköznyilvántartásba vegye fel. 

3./ Ezen határozatról értesül:

- Prohászka Sándor Olivér

- Vörös Sándor polgármester

- Ginál Róbert gazdálkodási csoportvezető

- Squor Mária iskolaigazgató
5.) Napirend

      Javaslat a 2024. évi költségvetési rendelet módosítására

      Előterjesztő: Vörös Sándor polgármester
      Előterjesztésért felelős: Ginál Róbert gazdálkodási csoportvezető
      Témafelelős: Molnár Gyula képviselő
      Tárgyalja: P.Ü.H.V. Bizottság

Vörös Sándor polgármester úr

Felkérem a napirend témafelelősét, hogy mondja el a bizottság javaslatát.

Molnár Gyula képviselő, a bizottság elnöke
A 2024. évi 2. módosítás tartalmazza a 2024. év önkormányzati és intézményi működése során bedolgozott kiadási és bevételi előirányzat módosításokat az előterjesztéshez csatolt analitika szerint. A módosítás túlnyomórészt a belső rendezéseket, valamint az évközi többletbevételek és a hozzá kapcsolódó kiadási tételek módosítását tartalmazza. A rendelet módosítás a törvényességi észrevétel szerint módosított struktúrában kerül beterjesztésre, amely így intézményenként és kötelező, önként vállalt, valamint államigazgatási feladatok részletezettségében tartalmazza a kiadásokat és a bevételeket. A bizottság javasolja a 2. költségvetési módosítás elfogadását.

Vörös Sándor polgármester úr
Megkérdezem a képviselő-testület tagjaitól, hogy ki ért egyet a 2024. évi költségvetés 2. számú módosításával elfogadásával?

A képviselő-testület tagjai 7 igen szavazattal, ellenszavazat nélkül elfogadták „Dunavecse Város Önkormányzata képviselő-testületének 3/2025. (III. 26.) az önkormányzat 2024. évi költségvetéséről szóló 11/2024. (VIII.30.) önkormányzati rendelet módosítását.                                                            

(A rendelet teljes terjedelmében e jkv-höz csatolva van)
6.) Napirend:
     Javaslat az önkormányzat vagyonáról és a vagyongazdálkodás 
     szabályairól szóló rendelet módosítására

     Előterjesztő: Vörös Sándor polgármester

     Előterjesztésért felelős: Nagy Erzsébet jegyző

     Témafelelős: Molnár Gyula képviselő
     Tárgyalja: P.Ü.H.V. Bizottság
Vörös Sándor polgármester úr

Felkérem a bizottság elnökét, hogy ismertesse a bizottság javaslatát. 

Molnár Gyula képviselő, a P.Ü.H.V. Bizottság elnöke

Az önkormányzat vagyonáról és a vagyongazdálkodás szabályairól szóló 10/2014. (V.05.) önkormányzati rendelet és annak mellékleteiben vannak felsorolva és csoportosítva az önkormányzat tulajdonában lévő vagyonelemek. A Képviselő-testület a 65/2025. (II.25.) Kt. határozatával úgy döntött, hogy szándékában van értékesíteni Szalkszentmárton külterület 0346/2 hrsz-ú kivett vízmű megnevezésű ingatlan 2798/10000 tulajdoni hányadát. Jelenleg hatályos rendeletben ez a vagyonelem a korlátozottan forgalomképes vagyonelemek között van felsorolva a 2. mellékletben. Ahhoz, hogy értékesíthető legyen, át kell minősíteni üzleti vagyonná, és a 3. mellékletben kell feltüntetni. A bizottság javasolja elfogadni a rendeletmódosítást.

Vörös Sándor polgármester úr

Megkérdezem a képviselő-testület tagjaitól, hogy ki ért egyet a vagyonrendelet módosításával?
A képviselő-testület tagjai 7 igen szavazattal, ellenszavazat nélkül elfogadták „Dunavecse Város Önkormányzata képviselő-testületének 4/2025. (III. 26.) az önkormányzat vagyonáról és a vagyongazdálkodás szabályairól szóló 10/2014. (V.5.) önkormányzati rendelet módosításáról                                                  

(A rendelet teljes terjedelmében e jkv-höz csatolva van)
7.) Napirend:

      Fogászati ellátással kapcsolatos döntés

      Előterjesztő: Vörös Sándor polgármester

      Előterjesztésért felelős: Nagy Erzsébet jegyző

      Témafelelős: Molnár Gyula képviselő
      Tárgyalja: P.Ü.H.V. Bizottság
Vörös Sándor polgármester úr

Felkérem a bizottság elnökét, hogy ismertesse a javaslatukat. 

Molnár Gyula képviselő, a P.Ü.H.V. Bizottság elnöke

A bizottság úgy döntött, hogy egy használt fogorvosi széket vásároljunk és pályázatot adjunk be új fogászati székre az ajánlatban szereplő 7800 eFt összegben. Továbbá javasoltuk az átalakítás, szerelés költségét is elfogadni. 
Vörös Sándor polgármester 

Mivel ténylegesen egy helyről kaptunk árajánlatot, ezért javaslom, hogy az árajánlatban szereplő tételekre kérjünk be további árajánlatokat.

Tóth József a bizottság tagja

Kérdésem, hogy a röntgen költsége is benne van?

Vörös Sándor polgármester úr

Nincs, egyébként azt gondolom, ha meglesz a használt és az új fogászati szék, akkor meg kell határozni a bérleti díj összegét. A röntgen kérdést is utána tisztázni kell. 
Aranyi János Gábor képviselő úr

Én összeszámoltam 5250 eFt + ÁFA-t kell fizetnünk egy fogászati székért és a költségekért. Nehogy az legyen, hogy az új székért újból nagy szerelési díjat kérjenek. 
Vörös Sándor polgármester úr

Szeretném kérdezni a főorvos úrtól, hogy melyek azok a tételek a felsorolásból, amelyeket ki lehet venni?
Dr. Pándi Ottó intézményvezető főorvos

Domina B plusz B típusú autokláv 550 eFt + ÁFA és a Soredey MinRay Intraoralis röntgen 400 eFt + ÁFA kivehető a listából. 

Tóth József a bizottság tagja

Javaslom, hogy határozzunk meg egy keretösszeget, hogy abba férjen bele. 
Molnár Gyula képviselő, a P.Ü.H.V. Bizottság elnöke

Összesen 4300 eFt + ÁFA az egyéb javasolt termékek és kiállások kialakításának a költsége.
Vörös Sándor polgármester úr

Javaslom, hogy ismételten árajánlatot kérjünk be és a legkedvezőbb árajánlatot adótól rendeljük meg az eszközöket. Megkérdezem a képviselő-testület tagjaitól, hogy ki ért egyet a javaslattal?

A képviselő-testület tagjai 7 igen szavazattal, ellenszavazat nélkül az alábbi határozatot hozták:
80/2025. (III. 25.) Kt.h.

Fogászati ellátással kapcsolatos döntés









        H a t á r o z a t

1./ Dunavecse Város Önkormányzata Képviselő-testülete a fogászati ellátás fejlesztése és biztonságos működése érdekében az alábbi tételek beszerzését határozza meg:
- 1 db OMS Patavium fogászati kezelőegység 
- Ekom duo kompresszor hangszigetelő dobozban elszívó motorral 
- Kavo turbina kuplunggal NSK 1:1 könyökdarab és Chirana egyenesdarab 
- rendelőben a gépekhez szükséges kiállások kialakítása (víz, lefolyó áram, elszívás) 
2./ A képviselő-testület felkéri Vörös Sándor polgármester urat, hogy az 1. pontban felsorolt tételekre újbóli árajánlatot kérjen és a legkedvezőbb árajánlat adótól rendelje meg az eszközöket.
Határidő: azonnal

Felelős: Vörös Sándor polgármester

3./ A képviselő-testület felkéri Vörös Sándor polgármester úrat, hogy 1 db új fogászati kezelőegységre nyújtson be pályázatot az árajánlatban szereplő összegben.
4./ Ezen határozatról értesül:

- Vörös Sándor polgármester

- Ginál Róbert gazdálkodási csoportvezető

- RenDoDentál Kft.
8.) Napirend:

      HÉSZ-el kapcsolatos döntés

      Előterjesztő: Vörös Sándor polgármester
      Előterjesztésért felelős: Rumi Imre főépítész

      Témafelelős: Aranyi János Gábor képviselő

      Tárgyalja: P.Ü.H.V. Bizottság
Vörös Sándor polgármester úr

Felkérem a napirend témafelelősét, hogy mondja el a bizottság javaslatát.

Aranyi János Gábor képviselő, a bizottság elnökhelyettese

A bizottság javasolja, hogy a megbízott tervező az új településtervet a TÉKA szerint készítse el.
Vörös Sándor polgármester úr

Megkérdezem a képviselő-testület tagjaitól, hogy ki ért egyet a bizottság javaslatával, mely szerint az új településtervet a TÉKA szerint készítse el a tervező?
A képviselő-testület tagjai 7 igen szavazattal, ellenszavazat nélkül az alábbi határozatot hozták:
81/2025. (III. 25.) Kt. normatív hat.

Dunavecse Város új településterv készítéséről szóló 

161/2022. (VIII.11.) Kt. határozat módosításáról 










     H a t á r o z a t

Dunavecse Város Önkormányzatának Képviselő-testülete megtárgyalta Rumi Imre főépítész előterjesztését és az alábbi határozatot hozza:

1./ A képviselő-testület úgy határoz, hogy a 161/2022. (VIII.11.) Kt. határozatában megfogalmazott döntését az alábbiak szerint módosítja:

a) Az új településterv készítése során a magyar építészetről szóló 2023. évi C. törvény (Méptv.) 229. § (6) bekezdésére tekintettel a településkép védelméről szóló helyi rendeletet az új helyi építési szabályzatba be kell építeni.

b) Az új településtervet a településrendezési és építési követelmények alapszabályzatáról szóló 280/2024. (IX. 30.) Korm. rendelet (továbbiakban: TÉKA) 135. § (5) bekezdésében foglaltak szerint a TÉKA I–V. fejezetben, valamint az 1–6. mellékletben foglaltaknak megfelelően készíti el.
2./  A Képviselő-testület felkéri a polgármestert, hogy a fentieknek megfelelően folytassa az új településterv előkészítését, a szükséges egyeztetési eljárásokat bonyolítsa le, a közbenső döntések meghozatalára terjessze a dokumentációt a Képviselő-testület elé. 
Határidő: azonnal
Felelős: Polgármester, Főépítész, jegyző
3./ Ezen határozatról értesül:

- Vörös Sándor polgármester

- Rédeiné Bondor Klára tervező

- Nagy Erzsébet jegyző

- Rumi Imre főépítész
9.) Napirend:

     Vecsei Csárda Kft. beadványa

     Előterjesztő: Vörös Sándor polgármester
     Előterjesztésért felelős: Vörös Sándor polgármester

     Témafelelős: Aranyi János Gábor képviselő
     Tárgyalja: P.Ü.H.V. Bizottság
Vörös Sándor polgármester úr

Felkérem a napirend témafelelősét, hogy ismertesse a javaslatukat. 

Aranyi János Gábor képviselő, a P.Ü.H.V. Bizottság elnökhelyettese
A bizottság megtárgyalta és az a javaslat születetett, hogy az önkormányzat tulajdonában lévő Dunavecse, Vasút u. 10. sz. alatti terület rendbetétele érdekében egyszeri nagytakarítást javasol. A terület egyszeri rendbetételét követően a bizottság javasolja felkérni a szakrendelő karbantartóját, hogy tartsa rendbe a területet.
Vörös Sándor polgármester úr

Megkérdezem a képviselő-testület tagjaitól, hogy ki ért egyet a bizottság javaslatával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:
82/2025. (III. 25.) Kt.h.

Vecsei Csárda Kft. beadványa
     








H a t á r o z a t

Dunavecse Város Önkormányzata Képviselő-testülete megtárgyalta a Vecsei Csárda Kft. beadványát és úgy határoz, hogy az önkormányzat tulajdonában lévő Dunavecse, Vasút u. 10. sz. alatti terület rendbetétele érdekében egyszeri zöldfelület karbantartást határoz meg.

2./ A bizottság továbbá úgy határoz, hogy a terület gyakori gondozása érdekében felkéri a Dr. Kolozs Gergely Kistérségi Egészségügyi Centrum vezetőjét, hogy az intézmény karbantartója útján gondoskodjon a terület rendszeres ápolásáról. 
3./ Ezen határozatról értesül:
- dr. Kolozs Gergely Kistérségi Egészségügyi Centrum

- Vörös Sándor polgármester

- Vecsei Csárda Kft.

10.) Napirend:

        Közlekedési tábla kihelyezésének újbóli megtárgyalása

        Előterjesztő: Vörös Sándor polgármester
        Előterjesztésért felelős: Vörös Sándor polgármester

        Témafelelős: Aranyi János Gábor képviselő
        Tárgyalja: P.Ü.H.V. Bizottság
Vörös Sándor polgármester

Felkérem a napirend témafelelősét, hogy ismertesse a javaslatukat. 

Aranyi János Gábor képviselő, a P.Ü.H.V. Bizottság elnökhelyettese
A beadvány és a megállapodás alapján kiemelt szegélyes padka fog készítését javasolja a bizottság. Továbbá javasolja, hogy a szükséges kiemelt szegélykövet az önkormányzat vásárolja meg. 
Vörös Sándor polgármester

Megkérdezem a képviselő-testület tagjaitól, hogy ki ért egyet a bizottság javaslatával?
A képviselő-testület tagjai 7 igen szavazattal, ellenszavazat nélkül az alábbi határozatot hozták:

83/2025. (III. 25.) Kt.h.

Szegélykő kihelyezése










H a t á r o z a t

1./ Dunavecse Város Önkormányzata Képviselő-testülete megtárgyalta a „Közlekedési tábla kihelyezésének újbóli megtárgyalása” című napirendet és úgy határoz, hogy a Zrínyi utca és a Fűz utca találkozásában lévő Zrínyi u. 16. sz. előtti telekhatáron, az úttest szélére úthatároló padka kerül kialakításra kiemelt szegélykővel.
2./ A képviselő-testület felkéri Vörös Sándor polgármester urat, hogy a kiemelt szegélykő beszerzéséről gondoskodjon.

Határidő: azonnal

Felelős: Vörös Sándor polgármester

3./ Ezen határozatról értesül:

- Vörös Sándor polgármester

- Ginál Róbert gazdálkodási csoportvezető

- Sándor Zsombor igazgató

- Krizsán Ágnes
11.) Napirend:
        Intézményi átszervezés véleményezése

        Előterjesztő: Vörös Sándor polgármester
        Előterjesztésért felelős: Vörös Sándor polgármester

        Témafelelős:  Sándor Zsombor képviselő
        Tárgyalja: P.Ü.H.V. Bizottság
Vörös Sándor polgármester

Felkérem a napirend témafelelősét, hogy ismertesse a javaslatukat. 

Sándor Zsombor képviselő, a P.Ü.H.V. Bizottság elnökhelyettese
A Kecskeméti Tankerületi Központból kaptuk a levelet intézményi átszervezés véleményezése tárgyban. Az átszervezés rövid leírásában látható, hogy a Dunavecse, Fő út 36. sz. alatt lévő telephelyet szeretnék megszüntetni, mivel nem alkalmas a szakszolgálati feladat ellátásához. A bizottság nem szeretné, ha megszűnne a korai fejlesztés, ezért felajánljuk a Fő út 36. helyett a Fő út 43. sz. alatti régi okmányiroda helyiségét. 

Vörös Sándor polgármester

Megkérdezem a képviselő-testület tagjaitól, hogy ki ért egyet azzal, hogy ne fogadjuk el a Dunavecse, Fő út 36. sz. alatti telephely megszüntetését, ajánljuk fel korai fejlesztésre a Fő út 43. sz. alatt lévő régi okmányiroda helyiségét?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

84/2025. (III. 25.) Kt.h.

Intézményi átszervezés véleményezése










H a t á r o z a t
1./ Dunavecse Város Önkormányzata Képviselő-testülete úgy határoz, hogy nem támogatja a Kecskeméti Tankerületi Központ a pedagógiai szakszolgálat Dunavecse, Fő út 36. sz. alatti telephelyének megszűntetését. A szakszolgálat további működése céljából felajánlja a Polgármesteri Hivatal (6087 Dunavecse, Fő út 43.) új szárnyában lévő volt okmányiroda helyiségeit. 

Határidő: értelemszerű

Felelős: Vörös Sándor polgármester

2./ Ezen határozatról értesül: 

- Kecskeméti Tankerületi Központ

- Vörös Sándor polgármester

- Nagy Erzsébet jegyző

12.) Napirend:
        Versenyképes Járások Program benyújtáshoz konzorciumi szándéknyilatkozat

        Előterjesztő: Vörös Sándor polgármester
        Előterjesztésért felelős: Vörös Sándor polgármester

Vörös Sándor polgármester 

Az első napirendi pont keretében beszéltem a Versenyképes Járások Program pályázati lehetőségéről. Javaslom a konzorciumi szándéknyilatkozat elfogadását. A KTM rendelet 3. § (1) bekezdése alapján támogatási igényt legalább három települést érintő fejlesztés támogatása céljából, legalább három települési önkormányzat együtt konzorciumban vagy társulásként nyújthat be. A konzorciumi megállapodás Kunszentmiklós, Szabadszállás, Apostag, Dunaegyháza, Kunadacs, Kunpeszér, Szalkszentmárton és Tass települések Önkormányzataival közösen nyújtjuk be. A konzorciumot Lesi Árpád polgármester úr fogja képviselni. Javaslom a határozati javaslat elfogadását.
Megkérdezem a Képviselő-testület tagjaitól, hogy ki ért egyet a határozati javaslat elfogadásával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

85/2025. (III. 25.) Kt.h.

Versenyképes Járások Program benyújtáshoz
konzorciumi szándéknyilatkozat











H a t á r o z a t

Dunavecse Város Önkormányzat Képviselő-testülete megtárgyalta Vörös Sándor polgármester előterjesztését és az alábbi határozatot hozza: 
1./ A Képviselő-testület úgy határoz, hogy a Versenyképes Járások Program keretein belül fejlesztési igényként pályázatot nyújt be.
2./ A Képviselő-testület úgy határoz, hogy az 1. pontban megjelölt fejlesztési igény benyújtásához és annak megvalósításához konzorciumi megállapodást kíván kötni Kunszentmiklós, Szabadszállás, Apostag, Dunaegyháza, Kunadacs, Kunpeszér, Szalkszentmárton, Tass települések Önkormányzataival. 

3./ A Képviselő-testület úgy határoz, hogy megbízza Lesi Árpád Kunszentmiklós Város  polgármesterét a Versenyképes Járások Programban létrejövő konzorcium képviseletére.

4./ A Képviselő-testület megbízza Vörös Sándor polgármestert a további teendők ellátásával.

Határidő: 2025. április 9.
Felelős: Vörös Sándor polgármester 

5./ A határozatról értesülnek:
- Lesi Árpád Kunszentmiklós Város Polgármestere

- Vörös Sándor polgármester

- Nagy Erzsébet jegyző

- Ginál Róbert gazdálkodási csoportvezető
- Kunszentmiklósi Járás települései

- Irattár 
Polgármester úr tájékoztatja a képviselő-testületet és a jelenlévőket, hogy a következő testületi ülés 2025. április 29-én lesz.

A képviselő-testületi ülésen több napirend nem volt, ezért Polgármester úr megköszönte a képviselők munkáját, majd az ülést 15,40 perckor bezárta.
Kmft.

Vörös Sándor 






Nagy Erzsébet

            polgármester




                               jegyző




Hitelesítem:  ………………………….

